**Slovensko etnološko društvo in Zveza Slovencev na Madžarskem**

**vas, v sklopu strokovne ekskurzije Porabje in Prekmurje,**

**vabita na**

**strokovno srečanje in predstavitev zbornika,**

***Vleka ploha in poroka z borom: Pustni šegi v Sloveniji, Avstriji in na Madžarskem***

**Hotel Lipa, Monošter, 4. september 2025**

V Slovenskem etnološkem društvu posebno pozornost posvečamo celotnemu slovenskemu etničnemu področju, redni stiki, sodelovanja in skupni projekti s Slovenci zunaj matične države prinašajo nova spoznanja in prijetna sodelovanja. Letos se veselimo ponovnega srečanja s Porabskimi Slovenci! V okviru ekskurzije v Porabje in Prekmurje smo v sodelovanju z Zvezo Slovencev na Madžarskem pripravili tudi strokovno srečanje, na katerem bomo v prvem delu predstavili delo in programe Zveze Slovencev na Madžarskem, 50 let SED in zanimive dediščinske projekte. V drugem delu bo sledila predstavitev zbornika *Vleka ploha in poroka z borom: Pustni šegi v Sloveniji, Avstriji in na Madžarskem*, ki je izšel decembra 2024, v Knjižnici Glasnika Slovenskega etnološkega društva.

Vljudno vabljeni!

**Program:**

**11.00 – 11.45 – Uvodni pozdravi in predstavitve programov in projektov:**

**Andreja Kovač**, predsednica, Zveza Slovencev na Madžarskem

* Uspešni projekti in programi

**dr.** **Tanja Roženbergar**, predsednica SED

* 50 let SED
* Nesnovna kulturna dediščina in rokodelske prakse v Sloveniji

**Alenka Černelič Krošelj**, podpredsednica SED

* Projekti medmejnega sodelovanja

**11.45 – 13.00** – **Predstavitev zbornika *Vleka ploha in poroka z borom: Pustni šegi v Sloveniji, Avstriji in na Madžarskem***

Zbornik vsebuje celovit pregled preteklega in današnjega pojavljanja najrazličnejših variant vleke ploha in poroke z borom v velikem prostoru, ki obsega čezmejno Koroško, avstrijsko Štajersko in Salzburg, Prekmurje, Porabje, madžarske vasi in Szombathely v Železni županiji, vasi z madžarskim, nemškim in hrvaškim prebivalstvom na obeh straneh madžarsko-avstrijske meje ter Gorenjsko, Štajersko in Koroško. Prispevki pričajo o izredni pestrosti tradicije vleke ploha in poroke z borom, njeni regionalni raznovrstnosti, prilagodljivosti na socialne in zgodovinske okoliščine ter njeni vlogi v življenjih posameznikov in skupnosti.

**Zbornik bodo predstavile urednice in avtorice dr. Mojca Ravnik, dr. Nena Židov in Marija Kozar Mukič, avtorica Jelka Pšajd in avtor dr. Sándor Horvath.**

**Pogovor bo vodila dr. Mojca Ravnik.**

**dr. Tanja Roženbergar, l. r.**

**Predsednica SED**